### Resumé

*Forvaltningen har udarbejdet udkast til Natura 2000-handleplaner for de otte Natura 2000-områder i Vejle Kommune. De kommunale handleplaner skal være i overensstemmelse med de statslige Natura 2000-planer, som er bindende for myndighederne og danner grundlag for myndigheders og offentlige ejeres indsats. Mens de statslige Natura 2000-planer sætter mål og tidsrammer for de nødvendige indsatser i Natura 2000-områderne, udmønter Natura 2000-handleplanerne målene og indeholder en prioritering af den forventede forvaltningsindsats og de forventede initiativer herunder en plan for interessentinddragelse. Handleplanerne indeholder også en oversigt over fordelingen af indsatser mellem myndigheder og offentlige lodsejere.* *Udmøntning af Natura 2000-planerne 2022-2027 via handleplanerne forudsætter et fortsat tæt samarbejde og god dialog med private lodsejere i forhold til naturforvaltningen i Natura 2000-områderne.*

### Sagsfremstilling

### Baggrund for Natura 2000

Natura 2000 er betegnelsen for et netværk af særligt beskyttede områder i EU. Grundlaget for Natura 2000-områderne er EU’s habitatdirektiv og fuglebeskyttelsesdirektiv. Målet med områderne er at bevare og beskytte naturtyper og vilde dyre- og plantearter, som er sjældne, truede eller karakteristiske for EU-landene, og dermed at stoppe tabet af biodiversitet.

I det enkelte Natura 2000-område er medlemslandene i EU forpligtede til at sikre eller genoprette en gunstig bevaringsstatus for de forskellige naturtyper og arter, som området er udpeget for. Gunstig bevaringsstatus betyder, at arterne og naturtyperne er beskyttet i tilstrækkeligt omfang til, at naturtyper og levesteder ikke går tilbage, og at arterne på lang sigt kan opretholde levedygtige bestande, og naturtyperne kan bevare sine særlige karakteristika.

Medlemslandene skal gøre en aktiv indsats for at sikre eller genoprette naturen i Natura 2000-områderne.

### Natura 2000-planlægningen

Grundlaget for den danske indsats er de nationale Natura 2000-planer, som er en samlet plan for en væsentlig del af [adresse] natur. Natura 2000-planerne udarbejdes af staten, og de sætter mål og tidsrammer for de nødvendige indsatser i hvert af de 250 nationalt udpegede Natura 2000-områder. Planerne er bindende for myndighederne og danner grundlag for myndigheders og offentlige ejeres indsats.

Der har været to foregående planperioder 2010-2015 og 2016-2021. I tredje planperiode har de statslige Natura 2000-planer 2022-2027 overordnet fokus på:

* Mere naturlige processer og naturens robusthed
* At sikre og forbedre tilstanden af den eksisterende natur og levesteder
* At bekæmpe invasive arter

På baggrund af statens Natura 2000-planer skal Miljøstyrelsen og kommuner udarbejde *Natura 2000-handleplaner* for hvert enkelt Natura 2000-område. Natura 2000-handleplanerne skal være i overensstemmelse med Natura 2000-planerne. Handleplanerne har til formål at udmønte de statslige Natura 2000-planer. De enkelte handleplaner er udarbejdet og skrevet baggrund af et paradigme, der er udarbejdet af Miljøstyrelsen og repræsentanter af naturmedarbejder fra udvalgte kommuner. En handleplan er et teknisk dokument, hvori der vil være en prioritering af den forventede forvaltningsindsats og de forventede initiativer herunder en plan for interessentinddragelse. Desuden skal der også indgå en oversigt over fordelingen af indsatser mellem myndigheder og offentlige lodsejere.

### Natura 2000-handleplaner i Vejle Kommune

Der er i alt otte Natura 2000-områder i Vejle Kommune. Tre af Natura 2000-områderne i Vejle Kommune ligger på tværs af kommunegrænsen, og i disse tilfælde er handleplanerne udarbejdet i samarbejde med de relevante nabokommuner. I de tilfælde, hvor Natura 2000-området indeholder fredskovspligtige arealer med udpegede skovnaturtyper, er handleplanerne udarbejdet i samarbejde med Miljøstyrelsen, da de er handlemyndighed på de fredskovspligtige arealer i Natura 2000-områderne.

Der er fuld overensstemmelse mellem Natura 2000-handleplanerne og kommunens Biodiversitetsplan 2020-2024.

#### Evaluering af Natura 2000-indsatsen i Vejle Kommune

Vejle Kommune har tradition for et godt samarbejde med de private lodsejere, der ejer jord med værdifulde naturområder i kommunen. Blandt disse lodsejere har der været udbredt villighed til at indgå aftaler om opsætning af hegn og naturforvaltning med græssende dyr - primært kvæg. Kommunen har i de fleste tilfælde kunne søge tilskud til opsætning af hegn i Natura 2000-områderne. Det betyder, at de fleste værdifulde overdrev og enge i Natura 2000-områderne i dag er hegnet, og der er i de fleste tilfælde en eller anden form for afgræsning på arealerne.

Opsætning af hegn og afgræsning sikrer eller genopretter ikke i sig selv en gunstig bevaringsstatus for de forskellige naturtyper og arter. Det er forvaltningens vurdering, at der er behov for at tilpasse græsningstryk, græsningsperiode og størrelse af hegningerne for at kunne opnå gunstig bevaringsstatus for naturtyper og arter.

I de foregående to planperioder har det kun været muligt at søge tilskud til forvaltning af hedenaturtyper via EU's LIFE-program. Op til anden planperiode søgte Vejle Kommune i samarbejde med andre kommuner et LIFE-projekt 'LIFE Heder - Mille Dahl på værdifulde arealer med hede', men kommunerne fik afslag. I de sidste to planperioder har der derfor kun været en minimal indsats på de privatejede hedearealer. I denne planperiode er det muligt at søge tilskud til etablering af hegn på hedenaturtyper via tilskudsordningen 'Rydning af tilgroede arealer og forberedelse til afgræsning'.

#### Forventet forvaltningsindsats 2022-2027 i Vejle Kommune

I den kommende planperiode lægger forvaltningen op til, at der i samarbejde med de private lodsejere fortsat fokuseres på at få opsat hegn og etableret græsning på de lysåbne naturtyper, hvor der i dag ikke er nogen forvaltning.

Derudover vil der være fokus på naturlige processer og robusthed ved at arbejde for og inspirere lodsejere og dyreholdere til naturnær græsning (lavt græsningstryk i så stor en del af året som muligt), samgræsning med flere arter af planteædere (heste, kvæg og geder) og til at indgå i græsningslaug i større sammenhængende hegninger på tværs af ejendomskel.

Der er mulighed for en gang årligt at søge om tilskud til rydning og hegning i Natura 2000-områderne, men der er på nuværende tidspunkt ingen muligheder for tilskud til at facilitere ændringer i græsningstryk, samgræsning og sammenbinding af eksisterende hegninger.

### Klima og resiliensvurdering

I denne planperiode er der fokus på naturlige processer og robusthed. Genopretning af naturlige processer herunder græsning med forskellige planteædere kan hjælpe med at fremme variationen i den vegetation, hvor der kan ophobes CO2. Dyrene bidrager for eksempel med at transportere tunge frø rundt, som resulterer i træer, hvori der kan ophobes store mængder kulstof.

Modeller over globale kulstofbalancer har fx estimeret at ca. halvdelen af den årlige menneskabte udledning af CO2 bliver optaget i verdens økosystemer til lands og til havs. Udvidelse og retablering af naturlige økosystemer er derfor vigtig i forhold til "naturlig" lagring af kulstof.

Desuden giver etablering af store sammenhængende naturområder med naturlige processer, fx tilstedeværelse af flere arter af planteædere, arter, der ellers er sårbare en større robusthed og resiliens overfor ekstreme klimahændelse som tørke, brand og oversvømmelse.

### Sagens videre forløb

Sagen skal behandles i Økonomiudvalget og Byrådet.

### Historik

#### Teknik- og Miljødirektøren indstiller, den 15. januar 2024, punkt 10:

**at** udvalget overfor byrådet anbefaler vedtagelse af de foreliggende otte forslag til kommunale handleplaner.

#### Beslutning fra Klima-, Natur- og Miljøudvalget, den 15. januar 2024, punkt 10:

Anbefalet.

#### Beslutning fra Økonomiudvalget, den 29. januar 2024, punkt 43:

Anbefales.

### Beslutning

Godkendt.

Fraværende: Gert Jakobsen.